Nariadenie Komisie (ES) č. 247/2003
z 10. februára 2003,
ktorým sa prijíma špecifikácia ad hoc modulu na rok 2004 o organizácii práce a rozvrhnutí pracovného času ustanoveného nariadením Rady (ES) č. 577/98
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na nariadenie Rady (ES) 577/98 z 9. marca 1998 o organizácii výberového zisťovania pracovných síl v spoločenstve [1], naposledy zmenené a doplnené nariadením Komisie (ES) 2104/2002 [2], najmä na jeho článok 4 ods. 2,
keďže:
(1) nariadenie Komisie (ES) 246/2003 [3], ktorým sa prijíma program ad hoc modulov pokrývajúci roky 2004 až 2006 k výberovému zisťovaniu pracovných síl, zahŕňa ad hoc modul o organizácii práce a rozvrhnutí pracovného času;
(2) v súlade s článkom 4 ods. 2 nariadenia (ES) 577/98 podrobný zoznam informácií, ktoré sa zozbierajú v ad hoc module, bude vypracovaný aspoň 12 mesiacov pred začiatkom referenčného obdobia na tento modul;
(3) s cieľom primeraného hodnotenia pokroku podľa pilierov usmernení o zamestnaneckej politike, najmä podľa tretieho piliera o podnecovaní prispôsobivosti podnikov a ich zamestnancov vrátane so zreteľom na kvalitu v práci, členské štáty a Komisia potrebujú porovnateľne štrukturálne štatistiky [4];
(4) opatrenia uvedené v tomto nariadení sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Týmto sa prijíma podrobný zoznam informácií ustanovený v prílohe, ktoré sa majú zozbierať v roku 2004 v ad hoc module.
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 10. februára 2003